KLASA: 007-05/23-02/01

URBROJ: 2133/89-02-23-02

U Karlovcu, 19. rujan 2023.godine

Na temelju članka 54. stavka 1. Zakona o ustanovama („Narodne novine“ br. 76/93., 29/97., 47/99., 35/08., 127/19. i 151/22.), članka 84. stavka 1. alineje 1. Zakona o zdravstvenoj zaštiti („Narodne novine“ br. 100/18., 125/19., 133/20., 147/20., 136/21., 119/22., 156/22. i 33/23.), Upravno vijeće Zavoda za hitnu medicinu Karlovačke županije, na svojoj 04. sjednici održanoj dana 19. rujna 2023. godine donosi

**STATUT**

**ZAVODA ZA HITNU MEDICINU KARLOVAČKE ŽUPANIJE**

**I. OPĆE ODREDBE**

**Članak 1.**

Ovim Statutom Zavoda za hitnu medicinu Karlovačke županije (u daljnjem tekstu: Statut) sukladno Zakonu i aktu o osnivanju uređuje se:

* status, naziv, sjedište i pečat,
* djelatnost,
* pravni položaj, zastupanje i predstavljanje,
* ustrojstvo,
* tijela ustanove i njihov djelokrug,
* opći akti,
* imovina ustanove,
* javnost rada,
* poslovna i profesionalna tajna,
* nadzor nad radom,
* prava, obveze i odgovornosti ravnatelja i upravnog vijeća u vezi s financijskim poslovanjem u cilju zakonitog, namjenskog i svrhovitog korištenja financijskih sredstava,
* druga pitanja značajna za obavljanje djelatnosti i poslovanje zdravstvene ustanove Zavoda za hitnu medicinu Karlovačke županije.

**Članak 2.**

 Zavod za hitnu medicinu Karlovačke županije (u daljnjem tekstu: Županijski zavod) osnovan je Odlukom o osnivanju Zavoda za hitnu medicinu Karlovačke županije Klasa: 021- 04/10-01/81, Ur.broj: 2133/1-08/01-10-20 koju je donijela Županijska skupština Karlovačke županije na 9. sjednici održanoj dana 27.05.2010. godine i upisan je u Registar Trgovačkog suda u Zagrebu, Stalna služba u Karlovcu pod brojem: (MBS) 080758643.

**Članak 3.**

 Izrazi koji se koriste u ovom Statutu i općim aktima koji se donose na temelju njega, a koji imaju rodno značenje, bez obzira jesu li korišteni u muškom ili ženskom rodu, obuhvaćaju na jednak način muški i ženski rod.

**II. NAZIV, SJEDIŠTE, ZNAK I PEČAT ŽUPANIJSKOG ZAVODA**

**Članak 4.**

 Osnivač Županijskog zavoda je Karlovačka županija (u daljnjem tekstu: Osnivač), a Osnivačka prava i dužnosti obavlja ovlašteno tijelo Osnivača.

**Članak 5.**

(1) Županijski zavod je zdravstvena ustanova koja obavlja zdravstvenu djelatnost, posluje i sudjeluje u pravnom prometu pod nazivom: Zavod za hitnu medicinu Karlovačke županije.

 (2) Naziv Županijskog zavoda istaknut je na objektima u kojima se obavlja zdravstvena djelatnost ustanove.

 (3) Sjedište Županijskog zavoda je u Karlovcu, Dr. Vladka Mačeka 48.

 (4) O promjeni naziva i sjedišta Županijskog zavoda odlučuje Osnivač, na prijedlog Upravnog vijeća Županijskog zavoda.

**Članak 6.**

 (1) Županijski zavod ima svoj pečat okruglog oblika, promjera 30 mm i u njemu je napisan naziv i sjedište ustanove, na hrvatskom jeziku.

 (2) Županijski zavod ima štambilj pravokutnog oblika sa stranicama 40 x 20 mm, a sadrži: naziv, sjedište Županijskog zavoda te prostor za upisivanje evidencijskog broja i datuma primitka pismena.

 (3) Štambilj se koristi za svakodnevno poslovanje Županijskog zavoda.

 (4) Svaki pečat i štambilj imaju redni broj.

 (5) 0 broju pečata i štambilja, naručivanju, uporabi i zamjeni pečata i štambilja, te o osobama odgovornim za njihovo čuvanje odlučuje ravnatelj Županijskog zavoda.

**Članak 7**.

Dan Županijskog zavoda i zaštitni znak Županijskog zavoda utvrdit će Upravno vijeće Županijskog zavoda posebnom odlukom.

**III. DJELATNOST ŽUPANIJSKOG ZAVODA**

**Članak 8.**

Županijski Zavod obavlja sljedeće poslove:

* provodi mjere hitne medicine na području Karlovačke županije, a za osiguranje pravodobne i dostupne hitne medicine, sukladno općem aktu Hrvatskog zavoda za hitnu medicinu, provodi mjere hitne medicine na području jedinica područne (regionalne) samouprave s kojima teritorijalno graniči odnosno na području cijele Republike Hrvatske,
* vodi propisanu dokumentaciju i izvješća te ih s podacima o svom radu i poslovanju dostavlja Hrvatskom zavodu za hitnu medicinu,
* osigurava suradnju u pružanju hitne medicine sa susjednim jedinicama područne (regionalne) samouprave,
* osigurava provođenje standarda operativnih postupaka, protokola rada i algoritama postupanja u djelatnosti hitne medicine,
* organizira i osigurava popunjavanje mreže timova na području Karlovačke županije,
* osigurava provedbu utvrđenih standarda opreme, vozila te vizualnog identiteta vozila i zdravstvenih radnika donesenih od strane Hrvatskog zavoda za hitnu medicinu,
* provodi standarde hitne medicine za hitni medicinski prijevoz cestom, a standarde za hitni medicinski prijevoz zrakom i vodom provodi u suradnji s Hrvatskim zavodom za hitnu medicinu,
* popunjava i organizira timove za medicinski prijevoz cestom, zrakom i vodom,
* osigurava provedbu standarda kvalitete rada te predlaže Hrvatskom zavodu za hitnu medicinu mjere potrebne za poboljšanje postojećih standarda kvalitete rada i opremljenosti,
* sudjeluje u planiranju i provedbi obrazovanja zdravstvenih radnika,
* provodi stručna i znanstvena istraživanja iz područja hitne medicine u suradnji s Hrvatskim zavodom za hitnu medicinu,
* provodi edukaciju iz prve pomoći,
* prikuplja podatke i vodi registre iz područja hitne medicine za Karlovačku županiju, te ih prosljeđuje Hrvatskom zavodu za hitnu medicinu,
* obavlja djelatnost sanitetskog prijevoza,
* planira, organizira i sudjeluje u obrazovanju stanovništva iz područja hitne medicine na području Karlovačke županije,
* surađuje s drugim zdravstvenim ustanovama i zdravstvenim radnicima u provedbi liječenja i dijagnostike bolesti,
* planira i sudjeluje u izradi i provedbi pojedinih projekata zdravstvene zaštite u koordinaciji s Hrvatskim zavodom za hitnu medicinu,
* osigurava hitnu medicinsku skrb na javnim priredbama i drugim oblicima okupljanja,
* obavlja i druge poslove iz područja hitne medicine za potrebe Karlovačke županije i na zahtjev Hrvatskog zavoda za hitnu medicinu,
* surađuje u izvanrednim prilikama sa svim žurnim službama i službama za spašavanje na području Karlovačke županije,
* surađuje s Ministarstvom unutarnjih poslova i Ministarstvom obrane u obavljanju djelatnosti hitne medicine,
* provodi osposobljavanje kandidata za vozače iz nastavnog predmeta „Pružanje prve pomoći osobama ozlijeđenim u prometnoj nesreći“,
* obavlja i druge poslove iz područja hitne medicine za potrebe Karlovačke županije.

**Članak 9.**

O promjeni djelatnosti Županijskog zavoda odlučuje Upravno vijeće Županijskog zavoda uz suglasnost Osnivača.

**Članak 10.**

 Županijski zavod je dužan na zahtjev Osnivača aktivno sudjelovati u izradi i provedbi plana zdravstvene zaštite, planova promicanja zdravlja, prevencije, te ranog otkrivanja bolesti za područje Karlovačke županije.

**IV. PRAVNI POLOŽAJ, ZASTUPANJE I PREDSTAVLJANJE**

**Članak 11.**

 Županijski zavod je pravna osoba upisana u sudski registar i u evidenciju ustanova koju vodi Ministarstvo zdravstva.

**Članak 12.**

 (1) Za obveze preuzete u pravnom prometu Županijski zavod odgovara cjelokupnom svojom imovinom.

 (2) Osnivač solidarno i neograničeno odgovara za obveze Županijskog zavoda.

 (3) Promet novčanih sredstava Županijskog zavoda obavlja se preko jedinstvenog žiro

računa.

**Članak 13.**

Županijski zavod predstavlja i zastupa ravnatelj, u okviru djelatnosti upisane u sudski registar, uz ograničenja utvrđena ovim Statutom.

**Članak 14.**

 (1) Ravnatelj Županijskog zavoda ovlašten je u ime i za račun Županijskog zavoda samostalno sklapati ugovore u pravnom prometu osim zaključivanja Ugovora:

- s Hrvatskim zavodom za zdravstveno osiguranje (dalje u tekstu: HZZO) o pružanju zdravstvene zaštite,

- o godišnjoj nabavi i prodaji osnovnih sredstava, roba i usluga čija pojedinačna procijenjena vrijednost je jednaka ili veća od 26.540,00 eura bez poreza na dodanu vrijednost,

- o godišnjoj nabavi investicijskih radova, investicijskog i tekućeg održavanja čija pojedinačna procijenjena vrijednost je jednaka ili veća od 66.360,00 eura bez poreza na dodanu vrijednost.

 (2) Ravnatelj je ovlašten zaključiti ugovor iz stavka 1. ovog članka ako je o tome prethodno donijelo odluku Upravno vijeće, odnosno Osnivač ako je to utvrđeno posebnim propisima.

**Članak 15.**

 (1) Ravnatelj može svoja ovlaštenja za zastupanje prenijeti na druge osobe.

 (2) O prenošenju ovlaštenja iz stavka 1. ovog članka ravnatelj izdaje pismenu punomoć za zastupanje u pravnom prometu.

 (3) Ravnatelj punomoć može dati samo u granicama svojih ovlasti, sukladno odredbama Zakona o obveznim odnosima.

 (4) Pisana punomoć iz stavka 2. ovoga članka može se izdati i samo za zaključivanje određenih vrsta ugovora, za poduzimanje određenih radnji, te za zastupanje u postupcima pred sudovima i drugim tijelima.

**Članak 16.**

Ravnatelj određuje radnike ovlaštene za potpisivanje financijske i druge dokumentacije.

**V. USTROJSTVO ŽUPANIJSKOG ZAVODA**

**Članak 17.**

 (1) Radi neometanog i uspješnog obavljanja djelatnosti Županijskog zavoda, te dostupnosti ostvarivanja prava iz zdravstvene zaštite, koju Županijski zavod pruža, djelatnost se obavlja kroz ustrojstvene – organizacijske jedinice i ispostave.

 (2) U Zavodu se obavljaju računovodstveni, financijski, pravni, kadrovski i opći poslovi, a njihovo unutarnje ustrojstvo uređuje se općim aktom o unutarnjem ustrojstvu i sistematizaciji radnih mjesta.

 (3) Ustrojstvene – organizacijske jedinice obavljaju poslove iz djelatnosti Županijskog zavoda pod nazivom Županijskog zavoda i svojim nazivom, pri čemu moraju navesti sjedište Županijskog zavoda.

 (4) Ispostave nemaju status podružnica i ne upisuju se u sudski registar ustanova.

**Članak 18.**

Općim aktom o unutarnjem ustrojstvu Županijskog zavoda utvrdit će se, u skladu s ovim Statutom, djelokrug ustrojstvenih jedinica, nazivi unutarnjih ustrojstvenih jedinica, odgovornost u vezi s njihovim upravljanjem i radom, radna mjesta, broj potrebnih radnika, posebni uvjeti za obavljanje poslova, kao i druga pitanja značajna za obavljanje poslova Županijskog zavoda.

**VI. TIJELA ŽUPANIJSKOG ZAVODA I NJIHOV DJELOKRUG**

**Članak 19.**

Tijela Županijskog zavoda su:

- Upravno vijeće

- Ravnatelj

- Stručno vijeće

- Stručni kolegij

- Etičko povjerenstvo

- Povjerenstvo za lijekove

- Povjerenstvo za kvalitetu

**UPRAVNO VIJEĆE**

**Članak 20.**

 (1) Upravno vijeće upravlja Županijskim zavodom.

 (2) Upravno vijeće ima sedam članova i čine ga predstavnici:

* Osnivača (predsjednik i tri člana),
* Republike Hrvatske (jedan član) i
* radnika Županijskog zavoda (dva člana).

 (3) Članove Upravnog vijeća iz stavka 2. alineje 1. ovog članka imenuje izvršno tijelo Osnivača, a člana Upravnog vijeća iz stavka 2. alineje 2. ovoga članka imenuje Vlada Republike Hrvatske na prijedlog ministra.

 (4) Jednog člana Upravnog vijeća imenuje Radničko vijeće Županijskog zavoda, a jednog člana Stručno vijeće Županijskog zavoda iz redova radnika Županijskog zavoda sa završenim preddiplomskim i diplomskim sveučilišnim studijem ili integriranim preddiplomskim i diplomskim sveučilišnim studijem ili specijalističkim diplomskim studijem.

 (5) Članovi Upravnog vijeća moraju imati završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski studij osim člana Upravnog vijeća kojeg imenuje Radničko vijeće Županijskog zavoda.

**Članak 21.**

 (1) Upravno vijeće Županijskog zavoda obavlja sljedeće poslove:

- donosi statut uz suglasnost Osnivača,

- donosi druge opće akte navedene u članku 43. Statuta,

- donosi program rada i razvoja,

- nadzire izvršenje programa rada i razvoja Županijskog zavoda,

* usvaja prijedlog financijskog plana na prijedlog ravnatelja te ga dostavlja Osnivaču,
* usvaja konačni financijski plan ako je različit od dostavljenog prijedloga,
* usvaja polugodišnji i godišnji izvještaj o izvršenju financijskog plana na prijedlog ravnatelja,
* usvaja (polu)godišnje financijske izvještaje na prijedlog ravnatelja u roku 30 dana od njihove predaje, sukladno važećim propisima kojima je uređeno predavanje financijskih izvještaja u sustavu proračuna,
* donosi godišnje izvješće o svom radu koje dostavlja Osnivaču,
* analizira financijsko poslovanje Županijskog zavoda najmanje jednom mjesečno, u slučaju gubitka u poslovanju Županijskog zavoda bez odgađanja obavještava Osnivača,

- daje suglasnost Ravnatelju za zaključenje Ugovora s Hrvatskim zavodom za zdravstveno osiguranje o pružanju zdravstvene zaštite,

- odlučuje o godišnjoj nabavi i prodaji osnovnih sredstava, roba i usluga čija pojedinačna procijenjena vrijednost je jednaka ili veća od 26.540,00 eura bez poreza na dodanu vrijednost, a koja ne prelazi 106,170,00 eura bez poreza na dodanu vrijednost,

- odlučuje o godišnjoj nabavi investicijskih radova, investicijskog i tekućeg održavanja čija pojedinačna procijenjena vrijednost je jednaka ili veća od 66.360,00 eura bez poreza na dodanu vrijednost, a koja ne prelazi 106.170,00 eura bez poreza na dodanu vrijednost,

- odlučuje o raspodjeli rezultata poslovanja koja zahtijeva izmjene i dopune financijskog plana,

- uz suglasnost Osnivača donosi Odluke o raspodjeli rezultata koja utječe na povećanje ili smanjenje prihoda i primitaka, rashoda i izdataka čija pojedinačna vrijednost prelazi iznos od 106.170,00 eura bez poreza na dodanu vrijednost u godini u kojoj se donosi.

- uz suglasnost Osnivača odlučuje o stjecanju, opterećivanju i otuđivanju nekretnina,

- predlaže Osnivaču promjenu ili proširenje djelatnosti,

- donosi odluke u drugom stupnju u predmetima u kojima se odlučuje o pojedinim pravima radnika,

- raspravlja i odlučuje o izvješćima ravnatelja najmanje svaka tri mjeseca,

- obavlja i druge Statutom propisane poslove.

**Članak 22.**

 (1) Mandat članova Upravnog vijeća Županijskog zavoda traje četiri godine.

 (2) Članu Upravnog vijeća može prestati mandat i prije njegova isteka:

- podnošenjem ostavke na funkciju člana,

- opozivom tijela koje ga je imenovalo,

- ako više od dva puta neopravdano izostane sa sjednice Upravnog vijeća,

- ako sudjeluje u donošenju nezakonitih odluka ili odluka kojima se nanosi šteta Županijskom zavodu.

 (3) Članu Upravnog vijeća, predstavniku Županijskog zavoda, mandat prestaje pored slučajeva iz st. 2. ovog članka i u slučajevima:

- prestanka radnog odnosa u Županijskom zavodu,

- ako bude imenovan u više od dva upravna vijeća druge zdravstvene ustanove,

- ako počini težu povredu radne obveze, odnosno u drugim slučajevima predviđenim zakonom.

 (4) O ostavci i opozivu člana Upravnog vijeća odlučuje tijelo koje ga je imenovalo.

**Članak 23**.

 (1) Upravno vijeće sastaje se u pravilu najmanje jednom mjesečno, a po potrebi i češće. Upravno vijeće obavlja poslove iz svoje nadležnosti na sjednicama.

 (2) Upravno vijeće raspravlja i pravovaljano odlučuje kada je na sjednici nazočno više od polovice ukupnog broja članova.

 (3) Upravno vijeće odluke donosi natpolovičnom većinom ukupnog broja članova.

 (4) Upravno vijeće donosi poslovnik o radu kojim pobliže uređuje način rada.

 (5) Upravno vijeće podnosi Osnivaču izvješće o radu Županijskog zavoda po potrebi i zahtjevu Osnivača, a najmanje jednom godišnje.

 (6) Na sjednice Upravnog vijeća mogu biti pozvani pomoćnici ravnatelja te predstavnici pacijenata koji mogu sudjelovati u raspravama, ali bez prava odlučivanja.

**RAVNATELJ**

**Članak 24.**

 (1) Ravnatelj Županijskog zavoda predstavlja i zastupa, te rukovodi poslovanjem Županijskog zavoda.

 (2) Ravnatelj je odgovoran za stručni rad Županijskog zavoda.

 (3) Stručni rad Županijskog zavoda vodi ravnatelj u suradnji sa stručnim tijelima Županijskog zavoda.

 (4) Ravnatelj je odgovoran za zakonitost rada Županijskog zavoda.

**Članak 25.**

 (1) Za ravnatelja Županijskog zavoda može se imenovati osoba sa završenim preddiplomskim i diplomskim sveučilišnim studijem ili integriranim preddiplomskim i diplomskim sveučilišnim studijem te s najmanje pet godina radnog iskustva u struci.

(2) Ravnatelj Zavoda i njegov zamjenik moraju imati kompetencije iz područja upravljanja u zdravstvu, koju vrstu i način stjecanja pravilnikom propisuje ministar nadležan za zdravstvo.

(3) Ravnatelj ne može biti osoba koja prema zakonu kojim se uređuju trgovačka društva ne može biti članom uprave trgovačkog društva.

 (4) Na prava i obveze ravnatelja zdravstvene ustanove koja nisu utvrđena Zakonom o zdravstvenoj zaštiti primjenjuju se odredbe zakona kojim se uređuje sprječavanje sukoba interesa.

(5) Za vrijeme obnašanja dužnosti ravnatelj Županijskog zavoda ima pravo na plaću te ostala materijalna i druga prava iz radnog odnosa u skladu s propisima kojima se uređuju navedena prava u sustavu zdravstva.

**Članak 26.**

 (1) Ravnatelja Županijskog zavoda imenuje i razrješava Upravno vijeće.

 (2) Ravnatelj se imenuje na temelju javnog natječaja koji se objavljuje se na mrežnim stranicama Županijskog zavoda i u „Narodnim novinama“.

 (3) Odluku o raspisivanju natječaja iz stavka 2. ovog članka donosi Upravno vijeće najkasnije tri mjeseca prije isteka tekućeg mandata ravnatelja.

 (4) U natječaju se objavljuju sljedeći podaci:

- uvjeti utvrđeni člankom 25. Statuta,

- vrijeme imenovanja propisano zakonom,

- rok za podnošenje prijave u trajanju od 8 dana od dana objave natječaja,

- obvezu kandidata uz prijavu na natječaj priložiti dokaze o ispunjenju uvjeta natječaja, životopis i program rada za mandatno razdoblje,

- rok obavještavanja podnositelja prijave o izboru i imenovanju u trajanju od 45 dana od dana isteka roka za podnošenje prijava.

 (5) Mandat ravnatelja traje četiri godine, a ista osoba može biti ponovno imenovana za ravnatelja.

 (6) Ako se na raspisani natječaj nitko ne prijavi ili nitko od prijavljenih kandidata ne bude izabran, natječaj će se ponoviti.

**Članak 27.**

Ravnatelj može biti razriješen i prije isteka vremena na koje je imenovan pod uvjetima i na način utvrđenim Zakonom o zdravstvenoj zaštiti i Zakonom o ustanovama.

**Članak 28.**

 (1) U slučaju razrješenja ravnatelja imenovat će se vršitelj dužnosti ravnatelja, ali najdulje do godinu dana.

 (2) Vršitelj dužnosti ravnatelja ima sva prava i obveze ravnatelja Županijskog zavoda.

 (3) Upravno vijeće dužno je raspisati natječaj za ravnatelja u roku od 30 dana od dana razrješenja ravnatelja.

**Članak 29.**

Ravnatelj obavlja sljedeće poslove:

- organizira i vodi rad i poslovanje Županijskog zavoda,

- predstavlja i zastupa Županijski zavod u odnosima sa nadležnim ministarstvom, Zavodom za hitnu medicinu Republike Hrvatske te tijelima jedinica lokalne i područne (regionalne) samouprave,

- odgovoran je za zakonitost rada Županijskog zavoda,

- predlaže osnove poslovne politike Županijskog zavoda,

- predlaže godišnje i trogodišnje programe rada i razvoja Županijskog zavoda te poduzima mjere za njihovo provođenje,

- predlaže plan razvoja djelatnosti Županijskog zavoda,

- donosi sve odluke vezane za poslovanje Županijskog zavoda, osim odluka u nadležnosti Upravnog vijeća,

- odlučuje o godišnjoj nabavi i prodaji osnovnih sredstava, roba i usluga čija je pojedinačna procijenjena vrijednost manja od 26.540,00 eura bez poreza na dodanu vrijednost,

- odlučuje o godišnjoj nabavi investicijskih radova, investicijskog i tekućeg održavanja čija je pojedinačna procijenjena vrijednost manja od 66.360,00 eura bez poreza na dodanu vrijednost,

- donosi odluke o pojedinačnim pravima radnika Županijskog zavoda u slučajevima utvrđenim zakonom i općim aktima Županijskog zavoda,

- podnosi Upravnom vijeću pisano izvješće o cjelokupnom poslovanju Županijskog zavoda jednom tromjesečno,

- zaključuje sve ugovore za koje ovim Statutom nije određeno da ih zaključuje Upravno vijeće,

- zaključuje ugovore o poslovnoj i stručnoj suradnji s ostalim zdravstvenim ustanovama i drugim pravnim osobama,

- zaključuje ugovore s HZZO-om na temelju prethodne odluke Upravnog vijeća,

- organizira stručni rad Županijskog zavoda i za njega je odgovoran,

- u organiziranju i vođenju rada Županijskog zavoda, ravnatelj je ovlašten davati naloge, upute i smjernice za rad svom zamjeniku, pomoćniku, voditeljima organizacijskih jedinica Županijskog zavoda,

- predlaže prijedlog financijskog plana,

- predlaže prijedlog polugodišnjeg i godišnjeg izvještaja o izvršenju financijskog plana,

- izrađuje i predaje financijske izvještaje sukladno važećim propisima kojim je uređeno predavanje financijskih izvještaja u sustavu proračuna,

- daje Upravnom vijeću na usvajanje (polu)godišnje financijske izvještaje najkasnije u roku 30 dana od njihove predaje sukladno važećim propisima kojima je uređeno predavanje financijskih izvještaje u sustavu proračuna,

- donosi odluku o provedbi knjigovodstvenih evidencija kojima se utječe na rezultat poslovanja čija pojedinačna vrijednost ne prelazi iznos od 26.540,00 eura bez poreza na dodanu vrijednost,

- u skladu s propisima iz područja proračunskog računovodstva odlučuje o načinu likvidacije utvrđenih manjkova, načinu knjiženja utvrđenih viškova, otpisu nenaplativih i zastarjelih potraživanja i obveza, rashodovanju sredstava, opreme i sitnog inventara, mjerama protiv osoba odgovornih za manjkove, oštećenja, neusklađenost knjigovodstvenog i stvarnog stanja, zastaru i nenaplativost potraživanja i sl. čija pojedinačna vrijednost ne prelazi iznos od 26.540,00 eura bez poreza na dodanu vrijednost,

- predlaže Upravnom vijeću plan investicija i nabave za tekuću godinu,

- predlaže Upravnom vijeću plan i program mjera zaštite na radu,

- provodi odluke Upravnog vijeća,

- predlaže Upravnom vijeću donošenje godišnjeg plana zapošljavanja radnika,

- provodi zapošljavanje sukladno utvrđenom planu, sklapa ugovore o radu, osim onih koji su u nadležnosti Upravnog vijeća,

- donosi opće akte Županijskog zavoda osim onih koji su u nadležnosti Upravnog vijeća,

- pokreće postupak donošenja i usklađivanja općih akata,

- imenuje stručno vijeće i stručni kolegij,

- imenuje i razrješuje voditelje organizacijskih jedinica i radnike s posebnim ovlaštenjima i odgovornostima,

- imenuje ovlaštene predstavnike Županijskog zavoda za pripremu i provedbu postupka javne nabave,

- podnosi izvješća o investicijskom i tekućem održavanju i nabavi opreme,

- usmjerava i koordinira rad ustrojstvenih – organizacijskih jedinica Županijskog zavoda, osiguravajući jedinstvo njegove stručne službe,

- obavlja i druge poslove u skladu sa zakonom, aktom o osnivanju, Statutom i drugim općim aktima.

**Članak 30.**

Ravnatelj Županijskog zavoda ima zamjenika koji ga zamjenjuje u njegovoj odsutnosti.

**Članak 31.**

 (1) Zamjenika ravnatelja imenuje i razrješava Upravno vijeće na prijedlog ravnatelja.

 (2) Za zamjenika ravnatelja može se imenovati osoba koja ispunjava uvjete iz članka 25. ovog Statuta.

(3) Ako ravnatelj Županijskog zavoda nema završen preddiplomski i diplomski sveučilišni studij ili integrirani preddiplomski i diplomski sveučilišni studij zdravstvenog usmjerenja, njegov zamjenik mora biti osoba sa završenim preddiplomskim i diplomskim sveučilišnim studijem ili integriranim preddiplomskim i diplomskim sveučilišnim studijem zdravstvenog usmjerenja s najmanje pet godina radnog iskustva.

 (4) U pogledu radnog odnosa, međusobnih prava i obveza zamjenika ravnatelja Županijskog zavoda analogno se primjenjuju odredbe ovog Statuta, koje se odnose na ravnatelja Županijskog zavoda.

**Članak 32.**

 (1) Ravnatelj Županijskog zavoda ima zamjenika, a može imati pomoćnika za pravne poslove, pomoćnika za financijsko poslovanje, pomoćnika za sestrinstvo – glavnu sestru zdravstvene ustanove te pomoćnika za kvalitetu sukladno zakonu kojim se uređuje kvaliteta zdravstvene zaštite.

 (2) Iznimno od stavka 1. ovoga članka, ravnatelj Županijskog zavoda, uz prethodnu suglasnost ministra, može imenovati pomoćnika za određeno područje obavljanja stručne i znanstvene djelatnosti te ustanove

 (2) Pomoćnika ravnatelja imenuje i razrješuje ravnatelj Županijskog zavoda.

 (3) Pomoćnik ravnatelja Županijskog zavoda odgovara za svoj rad ravnatelju.

 (4) Poslovi pomoćnika ravnatelja i uvjeti koje mora ispunjavati utvrđuju se Pravilnikom o unutrašnjoj organizaciji i sistematizaciji radnih mjesta.

**Članak 33.**

 (1) U Ispostavi Županijskog zavoda obavljanje poslova organizira i vodi voditelj Ispostave.

 (2) Voditelja Ispostave u slučaju njegove odsutnosti, zamjenjuje osoba koju ovlasti ravnatelj na prijedlog voditelja Ispostave.

**Članak 34.**

 (1) Voditelja Ispostave imenuje i razrješava ravnatelj Županijskog zavoda.

 (2) Općim aktom o unutarnjem ustrojstvu Županijskog zavoda utvrđuju se opis poslova i uvjeti za imenovanje voditelja Ispostave.

**STRUČNO VIJEĆE**

**Članak 35.**

 (1) Stručno vijeće Županijskog zavoda je savjetodavno tijelo ravnatelja.

 (2) Stručno vijeće imenuje ravnatelj i čine ga najmanje voditelji ustrojstvenih jedinica ustanove.

 (3) Ravnatelj Županijskog zavoda ne može biti predsjednik niti član stručnog vijeća

 (4) Stručno vijeće obavlja sljedeće poslove:

- raspravlja i odlučuje o pitanjima iz područja stručnog rada ustanove,

- predlaže stručna rješenja u sklopu djelatnosti ustanove,

- predlaže mjere za unapređenje kvalitete rada u ustanovi,

- predlaže stručne temelje za program rada i razvoja zdravstvene ustanove,

- daje Upravnom vijeću i ravnatelju mišljenja i prijedloge u svezi organizacije rada i uvjeta za razvoj zdravstvene djelatnosti,

- predlaže ravnatelju i Upravnom vijeću usklađenje stručnog rada zdravstvene ustanove s financijskim mogućnostima,

- predlaže specijalističko usavršavanje zdravstvenih radnika te stručno usavršavanje iz područja uže specijalnosti zdravstvenih radnika za potrebe ustanove,

- predlaže Upravnom vijeću obavljanje poslova zdravstvenih radnika izvan punog radnog vremena u slučajevima od posebnog interesa za građane i rad zdravstvene ustanove,

- skrbi o provedbi unutarnjeg nadzora nad stručnim radom zdravstvenih radnika ustanove,

- obavlja i druge poslove propisane Statutom.

 (5) Stručno vijeće sastaje se najmanje jedanput u 30 dana.

**STRUČNI KOLEGIJ**

**Članak 36.**

 (1) Stručni kolegij je tijelo koje u svakoj zdravstvenoj djelatnosti Županijskog zavoda razmatra pitanja iz područja stručnog rada te djelatnosti.

 (2) Stručni kolegij ima pet (5) članova koje imenuje ravnatelj Županijskog zavoda iz reda doktora medicine i medicinskih sestara/tehničara u Zavodu.

 (3) Članove Stručnog kolegija imenuje ravnatelj na mandat od dvije (2) godine, a nakon isteka mandata ista osoba može biti ponovno imenovana.

 (4) Ravnatelj sudjeluje u radu Stručnog kolegija.

**Članak 37.**

 (1) Stručni kolegij obavlja sljedeće poslove:

- razmatra pitanja iz djelokruga stručnog rada ustrojbene jedinice,

- razmatra i predlaže Stručnom vijeću i ravnatelju mjere za unapređenje kvalitete rada u ustrojbenoj jedinici,

- razmatra stručnu opravdanost uvođenja novih zdravstvenih postupaka i metoda te ih predlaže Stručnom vijeću i ravnatelju,

 - razmatra pritužbe pacijenata na rad ustrojbene jedinice te o svojim zaključcima upoznaje Stručno vijeće i ravnatelja.

 (2) Stručni kolegij sastaje se po potrebi, a najmanje jednom u tri mjeseca.

**ETIČKO POVJERENSTVO**

**Članak 38.**

 (1) Etičko povjerenstvo je tijelo koje osigurava obavljane djelatnosti ustanove na načelima medicinske etike i deontologije.

 (2) Etičko povjerenstvo imenuje Upravno vijeće, čine ga pet (5) članova, od toga najmanje 40% članova suprotnog spola, s time da najmanje jedan predstavnik treba bili predstavnik nemedicinskih struka i najmanje jedan član koji nije radnik Županijskog zavoda.

 (3) Etičko povjerenstvo obavlja sljedeće poslove:

- prati primjenu etičkih i deontoloških načela zdravstvene struke u obavljanju djelatnosti Županijskog zavoda,

- odobrava znanstvena istraživanja u Županijskom zavodu,

- rješava i druga etička pitanja u obavljanju djelatnosti zdravstvene ustanove.

 (4) Upravno vijeće imenuje i zamjenike članova Etičkog povjerenstva.

 (5) Etičko povjerenstvo donosi poslovnik o svome radu.

 (6) Mandat Etičkog povjerenstva traje 4 godine, a nakon isteka mandata ista osoba može biti ponovno imenovana.

**POVJERENSTVO ZA LIJEKOVE**

**Članak 39.**

 (1) Povjerenstvo za lijekove je tijelo koje osigurava provedbu svih aktivnosti vezanih uz primjenu lijekova i medicinskih proizvoda u Županijskom zavodu.

 (2) Povjerenstvo za lijekove imenuje Upravno vijeće Županijskog zavoda, čini ga pet (5) članova koji se imenuju iz redova specijalista medicine, stomatologije ili farmacije.

 (3) Mandat Povjerenstva za lijekove traje 4 godine, a nakon isteka mandata ista osoba može biti ponovno imenovana

 (4) Povjerenstvo za lijekove donosi poslovnik o svome radu.

 (5) Povjerenstvo za lijekove obavlja slijedeće poslove:

– koordinira aktivnosti vezano uz prijave nuspojava lijekova i medicinskih proizvoda nadležnom tijelu,

– procjenjuje opravdanost korištenja lijekova s liste posebno skupih lijekova HZZO-a, sukladno smjernicama HZZO-a, a na prijedlog doktora medicine specijalista,

– dostavlja upravnom vijeću i ravnatelju Županijskog zavoda tromjesečno financijsko izvješće o potrošnji lijekova s liste posebno skupih lijekova HZZO-a,

– procjenjuje opravdanost korištenja lijekova koji nisu utvrđeni listom lijekova HZZO-a ili kada osigurana osoba HZZO-a ne ispunjava smjernice za primjenu lijeka utvrđene listom lijekova HZZO-a u okviru indikacija odobrenih registracijskim statusom lijeka u Republici Hrvatskoj te odobrava njihovu primjenu na prijedlog doktora medicine specijalista,

– prati rezistenciju antimikrobnih lijekova u Županijskom zavodu i donosi smjernice za primjenu rezervnih antibiotika,

– prati potrošnju lijekova i medicinskih proizvoda te predlaže i prati provedbu mjera za racionalnu uporabu lijekova i medicinskih proizvoda u Županijskom zavodu, te dostavlja Upravnom vijeću i ravnatelju izvješće o potrošnji lijekova s liste posebno skupih lijekova HZZO-a i lijekova koji nisu utvrđeni listom lijekova HZZO-a, najmanje svaka tri mjeseca, a koje sadrži i rezultate mjerenja ishoda liječenja.

**POVJERENSTVO ZA KVALITETU**

**Članak 40.**

 (1) Povjerenstvo za kvalitetu je tijelo koje osigurava kontrolu kvalitete zdravstvene zaštite, te osigurava provođenje propisa s područja kvalitete zdravstvene zaštite.

 (2) Povjerenstvo za kvalitetu imenuje Upravno vijeće sukladno odredbama Zakona o zdravstvenoj zaštiti.

 (3) Povjerenstvo za kvalitetu ima pet (5) članova.

 (4) Mandat članova Povjerenstva za kvalitetu traje 4 godine, a nakon isteka mandata ista osoba može biti ponovno imenovana.

 (5) Povjerenstvo za kvalitetu obavlja sljedeće poslove:

- vodi registar Županijskog zavoda o umrlim pacijentima,

- vodi registar o neželjenim ishodima liječenja sukladno propisima kojima se uređuje kvaliteta zdravstvene zaštite,

- provodi kontrolu kvalitete medicinske dokumentacije Županijskog zavoda,

- provodi aktivnosti vezano za uspostavu sustava osiguranja i poboljšanja kvalitete zdravstvene zaštite

– provodi aktivnosti vezano za uspostavu sustava sigurnosti pacijenta

– procjenjuje ispunjavanje standarda kvalitete zdravstvene zaštite u pojedinim djelatnostima zdravstvene ustanove

– sudjeluje u vanjskim provjerama kvalitete

– provodi aktivnosti vezano za pripreme za akreditacijski postupak

– predlaže i sudjeluje u provedbi edukacije iz područja kvalitete zdravstvene zaštite i

– surađuje s Ministarstvom u provedbi plana i programa mjera za osiguranje, unaprjeđenje, promicanje i praćenje kvalitete zdravstvene zaštite,

- podnosi Ministarstvu polugodišnje podnositi izvješće o svome radu.

 (6) U Povjerenstvu za kvalitetu moraju biti zastupljeni predstavnici svih djelatnosti

 (7) Povjerenstvo za kvalitetu donosi poslovnik o svom radu.

 (8) Povjerenstvo za kvalitetu obvezno je ravnatelju tromjesečno podnositi izvješće o svome radu.

**VII. OPĆI AKTI**

**Članak 41**.

Opći akti Županijskog zavoda jesu: Statut, pravilnici, poslovnici i drugi akti kojima se na opći način ureduju pitanja u vezi s djelatnosti Županijskog zavoda.

**Članak 42.**

 (1) Osnovni opći akt Županijskog zavoda je Statut.

 (2) Statut donosi Upravno vijeće Županijskog zavoda uz suglasnost Osnivača.

**Članak 43.**

 (1) Upravno vijeće donosi sljedeće opće akte Županijskog zavoda:

- Pravilnik o radu,

- Pravilnik o unutarnjem ustrojstvu i sistematizaciji radnih mjesta

- Pravilnik o zaštiti na radu,

- Pravilnik o protupožarnoj zaštiti,

- Pravilnik o kućnom redu,

- Pravilnik o unutarnjem nadzoru nad radom organizacijskih jedinica Županijskog zavoda i zdravstvenih djelatnika,

- Pravilnik o primanju zdravstvenih radnika na pripravnički staž,

- Pravila o upravljanju dokumentarnim gradivom,

- ostale pravilnike sukladno zakonskim propisima.

 (2) Prijedlog za donošenje općih akata Županijskog zavoda upravnom vijeću daje ravnatelj.

**Članak 44.**

 (1) Izmjene i dopune Statuta i drugih općih akata donose se po istom postupku propisanom za njihovo donošenje.

 (2) Statut i opći akti stupaju na snagu osmog dana od dana objavljivanja na oglasnoj ploči, ako samim aktom nije drukčije određeno.

**Članak 45.**

 (1) Tumačenje pojedinih odredaba Statuta i općih akata daje tijelo koje je donijelo te akte.

 (2) Prije donošenja općih akata važnih za položaj, te prava i obveze radnika Zavoda donositelj akata dužan je provesti postupak savjetovanja s radničkim vijećem odnosno sindikalnim povjerenikom u Županijskom zavodu, sukladno odredbama zakona kojim se uređuju radni odnosi.

**VIII. IMOVINA ŽUPANIJSKOG ZAVODA**

**Članak 46.**

 (1) Imovinu Županijskog zavoda čine stvari, prava i novčana sredstva.

 (2) Sredstva za rad Županijski zavod u mreži javne zdravstvene službe može ostvariti:

– ugovorom sa HZZO-om

– ugovorom s Ministarstvom odnosno drugim tijelima državne vlasti za poslove koji se na osnovi zakona financiraju iz državnog proračuna Republike Hrvatske,

– ugovorom s visokim učilištem koje izvodi studijski program za zdravstveno zanimanje,

– iz sredstava Osnivača u skladu s aktom o osnivanju,

– ugovorom s jedinicom područne (regionalne) samouprave,

– ugovorom s jedinicom lokalne samouprave,

– ugovorom s dobrovoljnim osiguravateljima,

– ugovorom s trgovačkim društvima i drugim pravnim osobama za provedbu posebnih projekata,

– iz sudjelovanja korisnika zdravstvene zaštite u pokriću dijela ili ukupnih troškova zdravstvene zaštite,

– iz drugih izvora na način i pod uvjetima određenim zakonom, aktom o osnivanju i Statutom Županijskog zavoda,

- naplatom naknade za pružene usluge dežurstva na priredbama, sportskim manifestacijama i drugim masovnim okupljanjima,

- naplatom naknade za pružene usluge edukacije,

- darovima od fizičkih i pravnih osoba,

- iz zakupnine.

**Članak 47.**

 (1) Imovinom Županijskog zavoda upravlja i raspolaže Upravno vijeće i ravnatelj Županijskog zavoda.

 (2) U slučajevima kada pojedinačna vrijednost imovine prelazi iznos od 106.170,00 eura, bez poreza na dodanu vrijednost, Upravno vijeće odlučuje uz suglasnost Osnivača.

**Članak 48.**

 (1) Naknada za zdravstvene usluge pružene osiguranicima Zavoda, ugovaraju se i obračunavaju primjenom cijena koje utvrđuje nadležno tijelo HZZO-a, sukladno odredbama Zakona o zdravstvenom osiguranju.

 (2) Naknada za zdravstvene usluge pružene osiguranicima dobrovoljnih osiguratelja, obračunava se primjenom ugovorenih cijena.

**Članak 49.**

 (1) Naknada za zdravstvene usluge koje nisu obuhvaćene ugovorima Zavoda i dobrovoljnih osiguratelja, kao i naknade za usluge pružene građanima koji nisu zdravstveno osigurani, obračunava se primjenom cijena zdravstvenih usluga koje utvrđuje Upravno vijeće Županijskog zavoda.

 (2) Cijena zdravstvenih usluga iz stavka 1. ovoga članka utvrđuju se na temelju kadrovskih i vremenskih normativa medicinskog rada kao i ostalih normativa Zavoda.

 (3) U slučajevima kada za određene usluge iz djelatnosti Županijskog zavoda Zavod nije utvrdio kadrovske i vremenske normative medicinskog rada, predviđene normative utvrđuje stručno vijeće Županijskog zavoda.

**Članak 50.**

 Naknada za usluge pružene drugim zdravstvenim ustanovama, ostalim ustanovama, i drugim pravnim osobama obračunava se kako slijedi:

- za usluge koje su obuhvaćene ugovorima Zavoda primjenom cijena iz cjenika HZZO-a.

- za usluge koje nisu obuhvaćene ugovorima HZZO-a primjenom cijena koje utvrđuje Upravno vijeće Županijskog zavoda.

**Članak 51.**

 (1) Provođenje zdravstvene djelatnosti te financijsko poslovanje Županijskog zavoda iskazuje se obračunima poslovanja Županijskog zavoda, te izvješćima ravnatelja i Upravnog vijeća.

 (2) Obračuni poslovanja Županijskog zavoda donose se za vremensko razdoblje utvrđeno odredbama odgovarajućih zakona o financijsko-materijalnom poslovanju ustanove.

 (3) Ocjenu poslovanja donosi Upravno vijeće Županijskog zavoda.

 (4) Izvješća o poslovanju Županijskog zavoda za pojedina razdoblja izrađuje ravnatelj Županijskog zavoda, a usvaja Upravno vijeće Županijskog zavoda.

 (5) Godišnje izvješće o radu Županijskog zavoda podnosi Karlovačkoj županiji Upravno vijeće Županijskog zavoda.

**Članak 52.**

Imovinu Županijskog zavoda čine sredstva za rad pribavljena od Osnivača, sredstva stečena pružanjem usluga i prodajom proizvoda ili koja su pribavljena iz drugih izvora.

**Članak 53.**

(1) Sredstva za rad Županijski zavod ostvaruje obavljanjem svoje djelatnosti i iz drugih izvora temeljem važećih propisa.

(2) Županijski zavod vodi evidenciju opreme koju koristi u okviru obavljanja svoje zdravstvene djelatnosti.

(3) Podaci iz evidencije opreme iz stavka 2. ovog članka upisuju se u Nacionalni registar opreme u zdravstvu kojeg vodi Hrvatski zavod za javno zdravstvo u skladu s pravilnikom kojeg donosi ministar nadležan za zdravstvo.

**Članak 54.**

 (1) Ako u obavljanju svoje djelatnosti Županijski zavod ostvari dobit, ta se dobit može upotrijebiti isključivo za obavljanje i razvoj djelatnosti Županijskog zavoda.

 (2) 0 upotrebi dobiti iz stavka 1. ovog članka odlučuje Upravno vijeće Županijskog zavoda.

**Članak 55.**

 (1) Županijski zavod posluje samostalno i obavlja svoju djelatnost na način utvrđen Zakonom o zdravstvenoj zaštiti, Statutom i drugim općim aktima te pravilima struke.

 (2) Županijski zavod ne može bez suglasnosti Osnivača steći, otuđiti ili opteretiti nekretninu.

 (3) Županijski zavod ne može bez suglasnosti Osnivača steći, otuđiti ili opteretili drugu imovinu ili sklopiti drugi pravni posao, ako vrijednost druge imovine ili drugog pravnog posla prelazi iznos od 106.170,00 eura bez poreza na dodanu vrijednost.

 (4) Ako u obavljanju djelatnosti Županijskog zavoda nastane gubitak, taj gubitak pokriva Osnivač sukladno zakonu kojim se uređuje osnivanje i ustrojstvo ustanova.

**IX. JAVNOST RADA**

**Članak 56.**

 (1) Rad Županijskog zavoda je javan.

 (2) Županijski zavod izvješćuje javnost o ustrojstvu i obnašanju svoje djelatnosti, te uvjetima i načinu pružanja zdravstvene zaštite.

**Članak 57.**

Županijski zavod obavještava javnost o organizaciji i obavljanju svoje djelatnosti te uvjetima i načinu pružanja svojih usluga i obavljanju poslova iz djelatnosti za koju je osnovan proaktivnom objavom informacija na svojoj internetskoj stranici i putem sredstava javnog priopćavanja sukladno važećim propisima.

**Članak 58.**

Službena izvješća o djelatnostima Županijskog zavoda i uvid u odgovarajuću dokumentaciju sredstvima javnog priopćavanja i drugim osobama, može dati samo ravnatelj ili djelatnik kojeg on ovlasti.

**Članak 59.**

Županijski zavod će uskratiti davanje izvješća, odnosno uvid u dokumentaciju, ako se radi o poslovnoj ili profesionalnoj tajni, utvrđenoj odredbama zakona ili ovog Statuta, te kada se odnosi na osobne podatke fizičkih osoba u skladu s propisima o zaštiti tajnosti podataka i zaštiti osobnih podataka.

**X. POSLOVNA TAJNA**

**Članak 60.**

 (1) Poslovnom tajnom smatraju se sve isprave i podaci čije bi priopćavanje ili davanje na uvid bilo protivno interesima Županijskog zavoda i uposlenih radnika.

 (2) Poslovnu tajnu dužni su čuvati svi radnici Županijskog zavoda.

**Članak 61.**

Poslovnom tajnom smatraju se:

- isprave i podaci koje Upravno vijeće ili ravnatelj proglase poslovnom tajnom,

- dokumenti ili podaci koje nadležni organ priopći Županijskom zavodu kao povjerljive,

- isprave i podaci koji se odnose na pitanje obrane,

- mjere i način postupanja u slučaju nastanka izvanrednih okolnosti,

- plan fizičko-tehničke zaštite djelatnika i imovine Županijskog zavoda,

- druge isprave i podaci koji su Zakonom, ovim Statutom ili drugim općim aktima utvrđeni kao poslovna tajna i čije bi priopćavanje neovlaštenoj osobi bilo protivno interesu ustanove, njenih radnika i Osnivača.

**Članak 62.**

 (1) Isprave i podaci koji predstavljaju poslovnu tajnu, drugim osobama mogu priopćiti predsjednik Upravnog vijeća, ravnatelj i osoba koju on ovlasti.

 (2) Povreda dužnosti čuvanja poslovne tajne, predstavlja težu povredu radne obveze.

 (3) O čuvanju poslovne tajne neposredno brine ravnatelj.

**XI. UNUTARNJI NADZOR NAD RADOM ŽUPANIJSKOG ZAVODA**

**Članak 63.**

 (1) Unutarnji nadzor nad stručnim radom zdravstvenih radnika i organizacijskih jedinica - ustrojstvenih radnih jedinica obavlja se na način utvrđen Pravilnikom o unutarnjem nadzoru nad radom organizacijskih - ustrojstvenih jedinica i zdravstvenih radnika Županijskog zavoda i godišnjeg plana i programa unutarnjeg nadzora.

 (2) Županijski zavod je obvezan ustrojili posebnu jedinicu za osiguranje i unapređenje kvalitete zdravstvene zaštite i osnovati Povjerenstvo za unutarnji nadzor.

 (3) O provedbi unutarnjeg nadzora skrbi ravnatelj.

 (4) Godišnji plan i program provedbe unutarnjeg nadzora Županijski zavod dostavlja ministarstvu nadležnom za poslove zdravstva do 31. prosinca tekuće godine za sljedeću godinu.

 (5) Pravilnikom iz stavka 1. ovoga članka pobliže se uređuju ciljevi, djelokrug i način provedbe unutarnjeg nadzora, te tijelo ili osobe odgovorne za provedbu nadzora.

**XII. PRIJELAZNE I ZAVRŠNE ODREDBE**

**Članak 64**.

Danom stupanja na snagu ovog Statuta prestaju važiti sve odredbe Statuta Zavoda za hitnu medicinu Karlovačke županije (Broj: 05-19-142/2 od 13.06.2019.g.) i Statutarne odluke o izmjeni i dopuni Statuta Zavoda za hitnu medicinu Karlovačke županije (Klasa: 003-02/21-01/01, Urbroj: 2133/89-02-21-02 od 30. srpnja 2021.godine).

**Članak 65.**

Ovaj Statut, nakon potvrđivanja od strane Osnivača, objavljuje se na oglasnoj ploči i internetskoj stranici Županijskog zavoda, a stupa na snagu po isteku roka od osam dana od dana objave u Glasniku Karlovačke županije.

 **PREDSJEDNIK UPRAVNOG VIJEĆA**

 Dragan Božičević, dr. med., spec. interne med.,

 subspecijalist dijabetolog-endokrinolog

Zaključkom Klasa:007-01/23-04/12, Urbroj:2133-01-01/02-23-2 od 05. listopada 2023.g. ovlašteno tijelo Osnivača dalo je suglasnost na odredbe ovog Statuta.

Ovaj Statut objavljen je na oglasnoj ploči Zavoda za hitnu medicinu Karlovačke županije dana 16. listopada 2023.g., u Glasniku Karlovačke županije br. 42/23 dana 16. listopada 2023. godine i stupa na snagu dana 24. listopada 2023. godine.

 **RAVNATELJ**

 Perica Vucelić, mag. med. techn., univ. mag.admin.sanit.